PARLAMENTETS BESLUTNING af 17. april 1996 om nægtelse af decharge til Kommissionen for den økonomiske forvaltning af De Europæiske Udviklingsfonde for regnskabsåret 1994 (96/380/EF)

EUROPA-PARLAMENTET,

- der henviser til EF-traktaten,

- der henviser til den fjerde AVS-EØF-konvention (1),

- der henviser til status og regnskaber for Den Sjette og Syvende Europæiske Udviklingsfond for regnskabsåret 1994 (KOM(95)0180),

- der henviser til Revisionsrettens årsberetning for regnskabsåret 1994 med institutionernes svar (2),

- der henviser til revisionserklæringen om Den Sjette og Syvende Europæiske Udviklingsfonds aktiviteter i regnskabsåret 1994 og til den dertil knyttede særberetning med Kommissionens svar (3),

- der henviser til Rådets henstillinger af 11. marts 1996 (C4-0198/96 og C4-0199/96) (4),

- der henviser til betænkning fra Budgetkontroludvalget og udtalelse fra Udvalget om Udvikling og Samarbejde (A4-0096/96),

A. der henviser til, at Revisionsretten ikke var i stand til at udarbejde en positiv revisionserklæring om Den Sjette og Syvende Europæiske Udviklingsfonds aktiviteter i regnskabsåret 1994,

1. er ligesom Revisionsretten af den opfattelse, at de fortsatte vanskeligheder, der karakteriserer Kommissionens økonomiske forvaltning af De Europæiske Udviklingsfonde, for en stor dels vedkommende kan tilskrives retsgrundlaget for forvaltningen og navnlig det forhold, at der ikke i juridisk forstand er tale om fællesskabsudgifter, og at de ikke forvaltes efter de almindelige budgetbestemmelser;

2. gentager, at det anser det for en unormal situation, at Europa-Parlamentet skal træffe en årlig dechargeafgørelse for EUF, når det samtidig hverken har de tilsvarende budgetmæssige eller lovgivningsmæssige beføjelser; mener, at denne situation ikke længere kan tolereres, navnlig i betragtning af de forhold, der er kommet frem i dagens lys i forbindelse med den aktuelle dechargeprocedure;

3. finder, at det retsgrundlag, der er gældende, i høj grad kompromitterer den demokratiske kontrol med de udgifter, der afholdes under De Europæiske Udviklingsfonde; nægter fremover at medvirke til at skabe en illusion om, at der finder en demokratisk kontrol sted, ved at give decharge eller at påtage sig noget som helst ansvar for et system, som det ikke er med til at lovgive om;

4. opfordrer igen til, at EUF integreres i afsnittet om udviklingssamarbejde i De Europæiske Fællesskabers almindelige budget;

5. minder medlemsstaterne om, at de har hovedansvaret for den utilfredsstillende situation, der er beskrevet i denne beslutning;

6. anerkender Kommissionens forsøg på at forbedre den økonomiske forvaltning af EUF med det eksisterende retsgrundlag som udgangspunkt og opfordrer den til at videreføre disse forbedringer; mener imidlertid, at der kun vil være tale om overfladiske forbedringer, indtil retsgrundlaget ændres;

7. beklager den måde, hvorpå Kommissionen støttede aktiviteterne under Fonden for Kulturelt Samarbejde, uden at føre egentlig kontrol med anvendelsen af bevillingerne, uden at kræve en ordentlig begrundelse for mange af de beløb, der ansøgtes om, og uden at underrette dechargemyndigheden for EUF om de alvorlige økonomiske problemer, efterhånden som de dukkede op; er af den opfattelse, at den europæiske skatteyder har lidt betydelige tab som følge heraf;

8. beklager, at Kommissionen har anvendt offentlige midler på i alt 738 606 ECU til at afvikle fondens virksomhed, betale kreditorerne og dække de dermed forbundne personaleudgifter; bemærker endvidere, at Kommissionen ikke var juridisk forpligtet til at træffe denne afgørelse, som derfor var af ren politisk art; understreger, at det på alle måder er uenigt i afgørelsen;

9. mener, at en af de vigtigste grunde til, at Kommissionen kunne opføre sig sådan, som den gjorde det i forbindelse med Fonden for Kulturelt Samarbejde, var, at EUF-procedurerne for øjeblikket ikke sikrer gennemskuelighed og demokratisk kontrol for så vidt angår dechargemyndigheden;

10. nægter at give Kommissionen decharge for den økonomiske forvaltning af Den Sjette og Syvende Europæiske Udviklingsfond for regnskabsåret 1994;

11. pålægger sin formand at sende denne beslutning til Rådet, Kommissionen og Revisionsretten og offentliggøre den i De Europæiske Fællesskabers Tidende (L-udgaven).

Generalsekretær

Enrico VINCI

Formand

Klaus HÄNSCH

(1) EFT nr. L 229 af 17. 8. 1991.

(2) EFT nr. C 303 af 14. 11. 1995.

(3) EFT nr. C 352 af 30. 12. 1995, s. 93 og 97.

(4) EFT nr. L 68 af 19. 3. 1996, s. 30 og 31.